**Bjølsen Valsemølle** er en musikkgruppe fra Bjølsen i Oslo. Bandet ble startet i 1975 og gikk opprinnelig under navnet *Samvirkelaget*. Frontfigur er Trond Ingebretsen. Navnet har de tatt etter mølla fra 1884 som ligger ved Akerselva. Gruppen spiller storbyrock med tekster inspirert av Oslo og hendelser i byen og platedebuterte høsten 1982 med albumet *Fem på midnatt*, produsert av Åge Aleksandersen i Nidaros Studio i Trondheim.

Bakgrunn
--------

Albumet *Fem på midnatt* inneholdt Ingebretsen/Aleksandersen-låten «Soria Moria», som ble bandets første slager. Albumet inneholdt også låten «Vålerenga kjerke» som utover på nittitallet og framover fikk status som en svært populær fotball-sang.

I 1985 kom albumet *Vaterlands bru*, også det produsert av Åge Aleksandersen i Nidaros Studio. Tittellåten her står nå som kulturminne langs den nye havnepromenaden i Oslo. 

I 1986 kom albumet *På ørnevinger*, spilt inn i Bel studio i Oslo med Ingar Helgesen som produsent. Bandet ble oppløst i 1987, men gjorde comeback på midten av 1990-tallet, da det dukket opp i en episode av underholdningsprogrammet *Tore på sporet*.

Bjølsen Valsemølle ga så ut samlealbumet *Soria Moria* i 1996 med to nye låter, før en ny studio-cd kom i 1999, *Danse på snø,* spilt inn i Ambience studio i Oslo med Jan Roger Fjeldberg og Trond Ingebretsen som produsenter. Etter en del turnering tok Bjølsen på nytt pause, men kom tilbake på en festival i Melhus høsten 2006. 

17. september 2007 ga bandet ut en dobbel-cd kalt *Over elva*. Boksen inneholder én plate med nye sanger og en annen med gamle låter i ny drakt. *Over elva* er spilt inn i Brickwall Studio i Oslo og ble produsert av Jan Roger Fjeldberg, mens videoen til tittellåten, laget av Knut Jorfald, ble til i forbindelse med en konsert for de innsatte på «Botsen».

Albumet *Mohammeds Café* ble lansert 12. oktober 2009 og inneholder blant annet sangen «91,72», en hyllest til spydkaster Terje Pedersen og hans verdensrekordkast på Bislett 2. september 1964, og sangen «Mohammeds Café» som var en hyllest til palestineren Mohammed Hussein og hans Habibi Café. Albumet ble spilt inn i Kazett studio på Vormsund og keyboardist Martin Aune produserte. Video til «Mohammeds Café» ble laget av Knut Jorfald.

Bandets keyboardist i en årrekke, Martin Aune, døde seint på høsten 2012, og bandet var en periode i en sjokktilstand, men bestemte seg likevel for å fortsette sin virksomhet. 

Et nytt album, *Kong Vinter*, ble gitt ut 4. februar 2013. Albumet inneholdt blant annet sangen «Tidas elv», tilegnet Martin Aune. Innspillinga ble gjort på låven til bassist Lars Aas-Hansen i Skogbygda og ble produsert av Martin Abrahamsen. Videoen til «Kong Vinter» ble laget av Thor Lønning Aarestad. 

29. oktober 2015 ga Bjølsen Valsemølle ut sitt niende album, *Tider skal komme,* også dette produsert av Martin Abrahamsen og spilt inn hos Eufoni Mediaproduksjon i Oslo. Dette albumet har en klar politisk profil, og inneholder sangen «Israel, det räcker nu»*,* hvor Michael Wiehe er med som gjesteartist. Sangen «Menn i mørket»*,* om Asbjørn Sunde og Osvald-gruppen ble spilt ved avdukninga av minnesmerket på Jernbanetorget 1. mai 2015. Tittellåten «Tider skal komme» er en sang til Tronds barnebarn og handler om kjærlighet over landegrensene 

10. desember 2016 tok Bjølsen opptak av en konsert på klubben Herr Nilsen i Oslo. Opptaket ble utgitt 1. mai 2017 på albumet *Da taket til slutt forsvant.* Etter det la Bjølsen ut en låt digitalt hver måned fra samme konsert for nedlasting fra juni til desember 2017. Albumet inneholder konsert-versjoner av Bjølsen=klassikerne. 

Bjølsen Valsemølle spilte vinteren 2019 inn sitt 11. album. Det fikk tittelen *Sanger om kjærlighet* og ble utgitt 31. mai 2019.

Første singel fra dette albumet, *Små ting*, ble gitt ut 12. april og tittellåta, *Sanger om kjærlighet*, kom 15. mai. 

Albumet høstet svært gode kritikker[] og bandet dro atter ut på veien for å promotere den nye utgivelsen. Bjølsen Valsemølle har gjennom koronaperioden i 2020 spilt strømmekonserter og konserter med redusert publikum.

Bandet arbeidet med videoprosjektet *Løytnant Von Segebadens fly* sammen med filmprodusent Knut Jorfald. Prosjektet har fått navnet fra et flystevne på Hengsenga på Bygdøy vinteren 1921. Den svenske flyveren og luftakrobaten løytnant von Segebaden styrtet og ble drept foran 25 000 tilskuere. Låt og video ble utgitt 6. mars 2021, på hundreårsdagen for hendelsen.

Musikken og video ble spilt på lokalt og riksdekkende TV. Høsten 2021 gikk bandet på nytt i studio, denne gang for å spille inn låt og video med tittelen «Krevende landskap».

Høsten 2021 har bandet vært på turné igjen etter en lang spillepause på grunn av coronaepidemien.

I 2022 feiret de 40-årsjubileet for deres første album *Fem på midnatt* med en ny singel "Krevende landskap".

Nåværende medlemmer
-------------------

* Trond Ingebretsen – vokalist, låtskriver, gitar, munnspill (1975–1987, 1996–1999, 2006–)
* Leif Ottesen – gitarist, kor (1984–1985, 1996–1999, 2006–)
* Lars Aas-Hansen – bassist, kor (2006–)
* Endre Christiansen – tangenter, kor (2012–)
* Even Finsrud – trommer (2016–)

### Tidligere medlemmer

* Martin Aune – tangenter, kor, trekkspill (1984–1986, 1996–1999, 2006–2011, død 2011)
* Terje Tranaas – tangenter, kor (1982–1983)
* Jan Roger Fjeldberg – trommer, kor (1983–1985, 1996–1999, 2006–2008)
* Bjørn Røstad – saksofon, kor (1979–1980)
* Rune Haukum – bass, kor (1980–1986, 1996–1997)
* Arild Lukassen – keyboard (1979–1982)
* Johnny Hjort – gitarist (1981–1983)
* Erik Ring Jensen – trommer (1979–1983, erstattet av Jan Roger Fjeldberg og Knut Lanseng)
* Geir Stordal – bass (1997–1999)
* Reidar Berglie – saksofon (1979–1983, 1996–1999 2006–2007, død 2014)
* Jan Erik Sælø – bass (1979–1980)
* Knut Lanseng – trommer (1985–1986)
* Tor Hauge – trommer (2008–2013)
* Lisbeth Melbye – korist (1979–1980)
* Finn Lilleseth – trommer (2013–2015)
* Babocar Cesay – trommer (1975–1976)
* Ron Mersher – trommer (1976–1977)
* Trond Lybekk – trommer (1977–1979)
* Gunnar Hanslien – trommer (1983)
* Tore Wildhauer – trommer (1986–1987)
* Erik Krogstad – bass (1975–1979)
* Jan Harald Beckstrøm – bass (1979)
* Geir Knudsen – bass (1979–1980)
* Per Ladegård – bass (1979)
* Andy Nesblom – bass (1986–1987)
* Karl Lillefjære – gitar (1975–1979)
* Arne Ringstad – gitar (1979–1980)
* Svend Berg – gitar (1986–1987)
* Bjørn Forbord – keyboard (1975–1979)
* Finn Lilleseth - trommer (2013-2016)

Diskografi
----------

### Album

* *Fem på midnatt* (1982), (Inneholder originalversjonen av «Vålerenga kjerke»)
* *Vaterlands bru* (1985)
* *På ørnevinger* (1986)
* *Soria Moria* (1996, samle-cd)
* *Danse på snø* (1999)
* *Over elva* (2007)
* *Mohammeds Café* (2009)
* *Kong Vinter* (2013)
* *Tider skal komme* (2015)
* *Da taket til slutt forsvant* (2017), (Livealbum)
* *Sanger om kjærlighet* (2019)

### Singler

* «Minnenes vei» / «For livet og for freden» (1985)
* «På ørnevinger» (1986)
* «Soria Moria» (1996)
* «Over elva» (2007)
* «91,72» (2009)
* «Fatter'n og Gullfaks» (2010)
* «Har ei tante» (2012)
* «Kong Vinter» (2012)
* «Marit fra Rognes» (2014)
* «Tider skal komme» (2015)
* «Små ting»(2019)
* «Sanger om kjærlighet» (2019)
* "Løytnant Von Segebadens fly" (2021)
* "Krevende landskap" (2022)

### Musikkvideoer

* *«Over elva»* (2007)
* *«Mohammeds Café»* (2009)
* *«Kong Vinter»* (2012)
* *«Tider skal komme»* (2017)
* *«Sanger om kjærlighet»* (2020)
* "Løytnant Von Segebadens fly" (2021)

Referanser
----------

1. 1 2 3  Rockheim. «Bjølsen Valsemølle « Rockipedia». *Rockipedia*. Arkivert fra originalen 27. april 2017. Besøkt 26. april 2017.
2. 1 2  «» Bjølsen». *www.bjolsenvalsemolle.no*. Besøkt 26. april 2017.
3. 1 2  «Bjølsen Valsemølle: Et ufortjent glemt band». *Aftenposten*. Besøkt 26. april 2017.
4. ↑  «Plateanmeldelse: Bjølsen Valsemølle - «Tider skal komme»». *VG* **(norsk)**. Besøkt 26. april 2017.

Eksterne lenker
---------------

* (en) Bjølsen Valsemølle på Discogs Rediger på Wikidata

* (en) Bjølsen Valsemølle på MusicBrainz Rediger på Wikidata

* (en) Bjølsen Valsemølle på Songkick Rediger på Wikidata
* Bjølsen Valsemølle Facebook

|  |  |
| --- | --- |
| Oppslagsverk/autoritetsdata | VIAF **·** ISNI **·** MusicBrainz **·** Discogs
 |